## Rješenje Ustavnog suda Republike Hrvatske broj U-IV-2297/2001 i U-IV-2424/2001 od 10. ožujka 2004.

### NN 39/2004 (26.3.2004.), Rješenje Ustavnog suda Republike Hrvatske broj U-IV-2297/2001 i U-IV-2424/2001 od 10. ožujka 2004.

# Ustavni sud Republike Hrvatske

968

Ustavni
sud Republike Hrvatske, u sastavu Petar Klarić, pred­sjednik Suda, te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Smiljko Sokol, Nevenka Šernhorst, Vice Vukojević i
Milan Vuković, rješavajući o zahtjevu Magdalene Sisarić, Mile Raos, Davorke
Rudež, Ivana Jose Sisarića, Marie Luise Sisarić, koje zastupa Tajmir Nola,
odvjetnik iz Makarske,i Ureda državne uprave u Splitsko-dalmatinskoj županiji,
Ureda za imovinsko­prav­ne poslove, Ispostava Makarska,na sjednici održanoj
dana 10. ožujka 2004. godine, donio je

## RJEŠENJE

I.
Zahtjev se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1. Magdalena Sisarić, Mila Raos, Davorka Rudež, Ivan
Jose Sisarić, Maria Luisa Sisarić,koje zastupa Tajmir Nola, odvjetnik
iz Makarske, podnijeli su zahtjev za rješavanje negativnog sukoba nadležnosti u
predmetu određivanja naknade za nacionalizirane nekretnine čest. zgr. 304 i čest.
zem. 5628 k.o. Podgora (pansion »Sisarić«).

Istovjetan
zahtjev podnio je i Ured državne uprave u Split­sko-dalmatinskoj županiji, Ured
za imovinsko pravne poslove, Ispostava Makarska.

*Zahtjev
nije dopušten.*

2.Uvidom
u presliku spisa Općinskog suda u Makarskoj broj: R-156/88, utvrđeno je da je
po prijedlogu Magdalene Sisarić i dr. vođen izvanparnični postupak radi određivanja
naknade za nacionalizirane neketnine čest. zgr. 304 i čest. zem. 5628 k.o.
Podgora.

Nadalje
je utvrđeno kako je Općinski sud u Makarskoj podneskom od 28. ožujka 1994.
godine, ustupio spis Sekretarijatu za prostorno uređenje i komunalne poslove u
Makarskoj, Referadi za imovinskopravne poslove, pozivom na odredbe Zakona o
izvlaštenju (»Narodne novine«, broj 9/94).

3. U
postupku pokrenutom po zahtjevu podnositelja Magdalene Sisarić i dr. za određivanje
naknade za nacionalizirane nek­retnine, Ured državne uprave u
Splitsko-dalmatinskoj županiji, Ured za imovinskopravne poslove, Ispostava
Makarska je u po­nov­nom postupku a povodom drugostupanjskog rješenja
Ministarstva pravosuđa, uprave i lokalne samouprave, Uprave za građan­sko
pravo, zaključkom od 22. listopada 2001. godine, odbacio zahtjev podnositelja.

U
obrazloženju zaključka prvostupanjsko upravno tijelo utvr­­dilo je da nije
nadležno za vođenje postupka u odnosu na označene nekretnine te je izrazilo
stav da je  dužno u roku od 30 dana od
donošenja tog zaključka pokrenuti pred Ustavnim sudom Republike Hrvatske
zahtjev za rješavanje negativnog sukoba nad­ležnosti.

Zaključak
je donesen nakon odluke Ustavnog suda Repub­like Hrvatske broj: U-I-745/1999 od
8. studenoga 2000. godine, koja je objavljena u »Narodnim novinama«, broj
112/2000, a kojom su ukinuti članci 22., 25. točka 7. i 36. stavak 3. Zakona o
izvlaštenju.

4.Članak
82. Ustavnog zakona o Ustavnom sudu Republike Hrvatske (»Narodne novine«, broj
49/02 – pročišćeni tekst, u daljnjem tekstu: Ustavni zakon) glasi:

(1)»Ako
dođe do sukoba nadležnosti između tijela zakono­dav­ne i izvršne ili sudbene
vlasti, zato što određeno tijelo zakonodavne, izvršne ili sudbene vlasti odbija
nadležnost u istom predmetu, zahtjev za rješenje sukoba nadležnosti može se
podnijeti po pravomoćnosti odluke suda, odnosno konačnosti odluke tijela izvršne
vlasti ili odgovarajuće odluke zakonodavnog tijela, koje je prvo odlučilo o
svojoj nadležnosti.

(2)
Zahtjev iz prethodnog stavka može podnijeti stranka koja zbog odbijanja nadležnosti
nije mogla ostvariti svoje pravo, kao i svako od tijela zakonodavne, izvršne
odnosno sudbene vlasti između kojih je došlo do sukoba nadležnosti.

(3)
Zahtjev se podnosi u roku od 30 dana od dana nastupa pravomoćnosti odluke suda,
od dana nastupa konačnosti odluke tijela izvršne vlasti, odnosno od dana donošenja
odgovarajuće odluke zakonodavnog tijela iz stavka 1. ovoga članka, kojom se
drugo tijelo državne vlasti oglasilo nenadležnim.«

Iz
spomenute odredbe Ustavnog zakona slijedi da je za postojanje negativnog sukoba
nadležnosti potrebno da tijela zakonodavne, izvršne ili sudbene vlasti posebnim
odlukama utvrde svoju nenadležnost za rješavanje istog predmeta.

Ovo
stajalište Ustavni sud Republike Hrvatske izrazio je u rješenju broj:
U-IV-269/2002 od 20. ožujka 2002. godine.

Ustavni
sud je utvrdio da se Općinski sud u Makarskoj, a ni upravno tijelo, nisu
posebnom odlukom oglasili nenadležnim za vođenje postupka određivanja naknade
za nacionalizirane nekretnine u konkretnom slučaju.

5. U skladu s iznijetim, budući da je za donošenje
odluke Ustavnog suda Republike Hrvatske, u vezi negativnog sukoba nadležnosti,
potrebno postojanje odluka kojima se tijela zakonodavne, izvršne ili sudbene
vlasti oglašavaju nenadležnima za pos­tupanje u istom predmetu, Ustavni sud
Republike Hrvatske utvrdio je da u konkretnom slučaju, nisu ispunjene
pretpostavke propisane odredbom članka 82. Ustavnog zakona.

6.
Uslijed utvrđenja o nedopuštenosti podnositeljevih zahtje­va, Ustavni sud je na
temelju članka 32. Ustavnog zakona, riješio kao u stavku I. izreke, dok se
objava iz stavka II. izreke temelji na odredbi članka 29. stavka 1. Ustavnog
zakona.

7.
Ustavni sud, uvažavajući činjenicu da je Zakonom o izmjenama i dopunama Zakona
o izvlaštenju (»Narodne novine«, broj 35/94, 112/00 i 114/01), koji je donesen
nakon odluke Ustav­nog suda broj: U-I-745/1999 od 8. studenoga 2000. godine,
propisana nadležnost tijela u konkretnim postupcima, ne vidi zapreke da o
predmetu odluči nadležno tijelo sukladno mjerodavnom zako­nu, jer dosada niti
jedno tijelo državne vlasti ni sudbene ni upravne, nije donijelo formalno rješenje
o svojoj stvarnoj nenadležnosti.

Broj: U-IV-2297/2001
        U-IV-2424/2001
Zagreb, 10. ožujka 2004.

USTAVNI SUD REPUBLIKE HRVATSKE

Predsjednik Suda
**dr. sc. Petar Klarić,** v.r.

if !supportEmptyParas endif

Rješenje, NN 39/2004-968